Toetssentrumbeamptes vas vir ‘bedrog’ | Maroela Media
Die Padverkeersbestuurskorporasie (RTMC) het Dinsdag gesê vier beamptes by ŉ private toetssentrum in Gauteng is weens beweerde bedrog in hegtenis geneem.
Simon Zwane, woordvoerder vir die RTMC, het gesê die beamptes is in hegtenis geneem ná ŉ gesamentlike poging deur die korporasie se teenkorrupsie-eenheid, die polisie se georganiseerde misdaad-eenheid en die Gautengse verkeersdepartement.
“Die vier beamptes is Maandag by ŉ toetssentrum in Clayville buite Tembisa in hegtenis geneem nadat hulle glo valslik voertuie padwaardig verklaar het,” het Zwane gesê.
“Die inhegtenisneming volg nadat ŉ ondersoek ŉ slenter ontbloot het waar die identiteitsdokument van ŉ 64-jarige bedlêende man glo gebruik is om padwaardigheidsertifikate vir honderde voertuie uit te reik.”
Zwane het gesê dié voertuie is na bewering nooit fisies ondersoek voordat die padwaardigheidsertifikate uitgereik is nie. “Onpadwaardige voertuie hou ŉ groot gevaar in op die land se paaie en dra by tot ŉ groot aantal ongelukke,” het Zwane bygevoeg.
Die vier verdagtes sal na verwagting Woensdag in die hof verskyn op aanklagte van korrupsie en bedrog. Nog inhegtenisnemings word verwag.
Gauteng misdaad RTMC
Goed so….. so raak die skelms darem bietjie minder en die gevaarlike voertuie? Kan die voertuie van die pad afgehaal word?